Jarkko Sirkiä

Orpo kehuu kirjeessä puolueensa olleen suoraselkäinen, koska se ei ole käynyt huutokauppaa vastuullisen ja tulevaisuuteen katsovan politiikkansa linjasta.

MT on saanut haltuunsa kokoomuksen sisäisen kirjeen, josta selviää, miten kokoomuksen puheenjohtaja Petteri Orpo kommentoi hallitustunnusteluita ja niiden lopputulosta puolueensa jäsenille. Eilen kerrottiin, että hallitusta lähdetään kasaamaan kokoonpanolla, jossa ovat SDP:n lisäksi mukana vasemmistoliitto, keskusta, RKP sekä vihreät. Kokoomus sen sijaan on jäämässä oppositioon.

Kirjeessä Orpo kertoo puolueensa käyneen hallitustunnustelija Antti Rinteen (sd.) kanssa useiden tuntien mittaisia keskusteluita. Niissä päähuomio oli taloudessa.

Orpo kehuu kirjeessä puolueensa olleen suoraselkäinen, koska se ei käynyt huutokauppaa vastuullisen ja tulevaisuuteen katsovan politiikkansa linjasta. Puolueelle on tärkeää, että se pystyy kasvattamaan suomalaisten hyvinvointia, pitämään huolta palveluista ja suomalaisten korkeasta osaamisesta.

"Se onnistuu vain, jos pidämme kiinni kestävästä talouskasvusta ja työllisyydestä. Siihen kuuluu se, että veroastetta ei saa nostaa ja velaksi eläminen pitää saada loppumaan. Tarvitaan myös jämäköitä toimia työllisyysasteen nostamiseksi 75 prosenttiin. Vain työstä ja yrittämisestä syntyy niitä verotuloja, joilla rahoitamme palvelut", Orpo toteaa kirjeessä.

Kirjeessä Orpo myös lyttää SDP:n puheenjohtaja Rinteen talousosaamisen.

"Minulle ei tunnusteluissa koskaan selvinnyt, mikä on Antti Rinteen käsitys talouden tosiseikoista — siis siitä, mihin meillä on oikeasti varaa", Orpo huomauttaa kirjeessä.

Kokoomuksen puheenjohtaja korostaa, ettei puolue halunnut lähteä hallitusneuvotteluihin SDP:n vaalilupausten takuumieheksi, eikä hyväksymään vaalilupausten maksattamista velkarahalla.

"Jos kokoomus ei ole hallituksessa, toimimme oppositiossakin omien arvojemme mukaisesti: sivistyneesti, reilusti, oikeudenmukaisesti ja aina vastuuta yhteisestä Suomesta kantaen", Orpon allekirjoittamassa kirjeessä todetaan.

Lue lisää:

Antti Rinne paljasti: SDP, keskusta, vihreät, vasemmistoliitto ja RKP hallitusneuvotteluihin, kokoomus jää ulos